Drie by stempunt doodgeskietFoto bloot ter illustrasie. (Foto: Megan Swart/Maroela Media) Drie verdagtes is laat Maandagaand deur die polisie doodgeskiet nadat hulle glo op die vlug geslaan het toe beamptes hulle by ŉ stempunt in Plessislaer, KwaZulu-Natal, genader het. Die drie was glo in ŉ motor sonder nommerplate toe beamptes wat die gebied gepatrolleer het, hulle wou nader. Volgens die onafhanklike polisieondersoekdirektoraat (Opod) het die mans op die vlug geslaan, maar skielik stilgehou en op die beamptes losgebrand. “Die beamptes het teruggeskiet en twee van die verdagtes noodlottig gewond. Die ander man het te voet gevlug, maar steeds op die beamptes geskiet.” Nadat die koeëlreën geëindig het, het die beamptes die gebied deursoek vir die oorblywende verdagte. Dié het glo in ŉ veld gevlug en is op die toneel dood verklaar. Die beamptes het op twee vuurwapens beslag gelê. “Ons weet nog nie waarom die verdagtes sonder nommerplate by die stemlokaal rondgehang het nie,” sê Opod. Forensiese ondersoekers was tot Dinsdagoggend op die toneel en ondersoek die saak verder.